Mandag forlader 8000 håndboldspillere Frederikshavn efter fire dages kampe til Rødspætte Cup.

Den er Danmarks største internationale ungdomsturnering i håndbold - i år med rekordmange deltagere, nemlig 330 hold fra hele verden. Der er tale om Rødspætte Cup i Frederikshavn, som mandag havde sidste dag. - Vi får stor ros fra de hold, der rejser herfra, og det betyder meget for os, siger arrangør Mads Buje. Ud over Danmark deltager spillere fra Norge, Sverige, Finland, Tyskland og Slovakiet. De mange spillere har fyldt 17 haller i og omkring Frederikshavn. - Typisk har vi en deltagelse af de allerbedste danske spillere mod norske, tyske og svenske hold, så niveauet i finalerne er rigtig fint, siger Mads Buje. Men der er plads til alle niveauer til sportsarrangementet, forklarer han i klippet her: Fire dages håndbold En af spillerne, der har deltaget før, er Sanne Christiansen. I år styrede hun musikken fra sidelinjen. Og hun er stor fan af turneringen. - Man har mulighed for at prøve mange nye teknikker af med håndbolden, danne nye venskaber og få nye oplevelser med de venner, man allerede har, siger hun. Kan man ikke få nok af håndbold efter fire dage? - Tjoh, men man går jo til håndhold, fordi man har det fedt, og forhåbentlig har man det sjovt på banen, når man spiller, lyder det. Tilbage står arrangør Mads Buje med en forsigtig stolthed i maven ovenpå en veloverstået turnering: -	Nu er vi jo vendelboer og vil ikke blæse det for stort op. Men det meste er gået som planlagt, slutter han.